ΓΡΑΠΤΗ ΕΡΩΤΗΣΗ E-1026/98 υποβολή: Georg Jarzembowski (PPE) προς την Επιτροπή (6 Απριλίου 1998)

Θέμα: Έλεγχος του βάρους των φορτίων κατά τις μεταφορές εμπορευματοκιβωτίων

Οι εμπειρίες που έχουν αποκτηθεί από τους ελέγχους κατά τις εμπορευματικές μεταφορές δείχνουν ότι τα άτομα και οι επιχειρήσεις που αναπτύσσουν δραστηριότητα στον εν λόγω τομέα δεν έχουν ενδοιασμούς στο να υπερβαίνουν σαφώς το επιτρεπόμενο βάρος των μεταφερομένων φορτίων. Τούτο ισχύει κατά κύριο λόγο για ημιρυμουλκούμενα οδικά οχήματα με τα οποία μεταφέρονται τυποποιημένα εμπορευματοκιβώτια. Κατά τους σχετικούς ελέγχους έχουν διαπιστωθεί επανειλημμένως υπερβάσεις του επιτρεπομένου συνολικού βάρους κατά 200% περίπου. Η κατάσταση αυτή οφείλεται στον αποκλειστικό προσανατολισμό προς το τυποποιημένο μέγεθος του εκάστοτε εμπορευματοκιβωτίου και της επακόλουθης έλλειψης οιασδήποτε σχέσης του μεταφορέα προς το περιεχόμενό του. Η πρακτική της υπερφόρτωσης ζημιώνει τον τομέα των μεταφορών στην Ευρωπαϊκή Ένωση στο σύνολό του, δεδομένου ότι υπερφορτωμένα φορτηγά αυτοκίνητα προκαλούν σοβαρά οδικά ατυχήματα.

Με βάση τα ανωτέρω απευθύνω στην Επιτροπή τα ακόλουθα ερωτήματα:

1. Γνωρίζει το πρόβλημα αυτό;

2. Εάν ναι, με ποιο τρόπο έχει αναζητήσει ή θα αναζητήσει στο μέλλον δυνατότητες για την αντιμετώπιση του εν λόγω φαινομένου στο πλαίσιο των προσπαθειών που καταβάλλει για την αύξηση της ασφάλειας των οδικών μεταφορών;

3. Εάν όχι, βλέπει στο πλαίσιο ενός αυστηροτέρου ελέγχου της τήρησης των ορίων που ισχύουν ως προς τα μεταφερόμενα βάρη και μια ευκαιρία για μετατόπιση του τρόπου μεταφοράς των εμπορευματοκιβωτίων από τις οδικές στις σιδηροδρομικές και τις εσωτερικές πλωτές μεταφορές;

4. Πώς αξιολογεί την πρόταση να εξοπλιστούν οι χρησιμοποιούμενες στους τόπους μεταφόρτωσης ανυψωτικές μηχανές με όργανα ζύγισης ώστε να εξασφαλίζεται η τήρηση των ορίων που ισχύουν ως προς το βάρος του περιεχομένου των τυποποιημένων εμπορευματοκιβωτίων;

Απάντηση του κ. Kinnock εξ ονόματος της Επιτροπής (13 Μαΐου 1998)

1. Η Επιτροπή έχει επίγνωση του γεγονότος ότι αποτελεί δυστυχώς κοινό πρόβλημα η υπερφόρτωση των οχημάτων, ειδικώς των φορτηγών με ρυμουλκούμενο.

2. Η επιβολή ορίων για το βάρος είναι, και ορθώς, θέμα εθνικής αρμοδιότητας. Υπενθυμίζεται στο Αξιότιμο Μέλος του Κοινοβουλίου ότι η Επιτροπή κατέθεσε το 1993 πρόταση για οδηγία του Συμβουλίου που όριζε μέγιστα επιτρεπόμενα βάρη και διαστάσεις οδικών οχημάτων άνω των 3,5 τόννων που κυκλοφορούν εντός της Κοινότητος ((ΕΕ C 38 της 8.2.1994. )), με την οποία θα απλουστεύονταν οι κανόνες, με αποτέλεσμα καλύτερη και ευχερέστερη επιβολή. Η πρόταση όμως αυτή δεν εγκρίθηκε από το Συμβούλιο.

3. Ενώ η Επιτροπή θα συμφωνούσε με το Αξιότιμο Μέλος ότι αυστηρότεροι έλεγχοι ανταποκρινόμενοι στα όρια για το βάρος θα επηρέαζαν σε κάποιο βαθμό τη στροφή από ένα μεταφορικό μέσο σε άλλο, υπάγεται στην ευθύνη των κρατών μελών να επιβάλουν την νομοθεσία τους με αντικείμενο τα βάρη των οχημάτων.

4. Η Επιτροπή συντάσσεται με την υπόδειξη του Αξιότιμου Μέλους να χρησιμοποιούνται συστηματικότερα πλάστιγγες, όπως στον τεχνικό εξοπλισμό ανύψωσης των εμπορευματοκιβωτίων, για να ελέγχεται το βάρος τους. Ωστόσο, το Αξιότιμο Μέλος του Κοινοβουλίου ασφαλώς γνωρίζει ότι το συνολικό βάρος ενός εμπορευματοκιβωτίου δεν αποτελεί το μόνο ζήτημα που έχει σημασία. Εάν το βάρος ενός φορτίου δεν κατανέμεται ορθώς μπορεί να οδηγήσει σε υπερφόρτωση των αξόνων ενός φορτηγού με ρυμουλκούμενο, ακόμη και αν είναι αποδεκτό το συνολικό βάρος του εμπορευματοκιβωτίου. Σχετικώς με το θέμα αυτό θα πρέπει να σημειωθεί ότι η υπερφόρτωση των αξόνων προκαλεί σοβαρές ζημίες στις οδούς. Ωστόσο, όπως ήδη αναφέρθηκε, εναπόκειται στα κράτη μέλη να αναλάβουν τη διενέργεια των ενδεδειγμένων ελέγχων.